ธปท.ชี้ส่งออก-นำเข้าโต สะท้อนการใช้จ่ายในประเทศดี
ธปท.ชี้ส่งออก-นำเข้าโตได้ดี สะท้อนการบริโภคภายในประเทศที่ขยายตัวได้ต่อเนืองตามการฟื้นตัวของเศรษฐกิจ แม้เศรษฐกิจยังมีความไม่แน่นอน
22 ก.ค. 2553

ธปท.ชี้ส่งออก-นำเข้าโตได้ดี สะท้อนการบริโภคภายในประเทศที่ขยายตัวได้ต่อเนืองตามการฟื้นตัวของเศรษฐกิจ แม้เศรษฐกิจยังมีความไม่แน่นอน 
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า การที่ภาคการส่งออกและนำเข้าล่าสุดในเดือนมิ.ย.และครึ่งปีแรกที่ออกมาในระดับที่ดี ย่อมสะท้อนให้เห็นว่าประชาชนผู้บริโภคในประเทศมีความมั่นใจในการจับจ่ายใช้สอยมากขึ้นอย่างต่อเนื่อง แสดงว่าเศรษฐกิจมีการฟื้นตัวที่ดี โอกาสที่เศรษฐกิจจะเติบโตได้ดีต่อเนืองในครึ่งปีหลังมีเพิ่มขึ้น
“ตัวเลขส่งออกเดือนมิ.ย.ที่ออกมาอยู่ในเกณฑ์น่าพอใจ แสดงถึงการใช้จ่ายที่ดีต่อเนื่อง สะท้อนการฟื้นตัวที่ดีของเศรษฐกิจ แต่อย่างไรก็ตามแม้เศรษฐกิจจะเติบโตดีต่อเนื่อง ในครึ่งหลังของปีนี้จะไปได้ดี แต่เศรษบกิจยังมีความไม่แน่นอนจากการฟื้นตัวที่อาจจะไม่ต่อเนื่องของเศรษฐกิจโลก ดังนั้นแม้อัตราการเจริญเติบโตของเศรษฐกิจ(จีดีพี)ในครึ่งปีหลังจะขยายตัวได้ต่อเนื่อง แต่คงเติบโตได้ไม่เท่าครึ่งปีแรก น่าจะชะลอลง” นายบัณฑิตกล่าว
รองผู้ว่าการ ธปท. เปิดเผยว่า ปัจจัยความไม่แน่นอนทางเศรษฐกิจที่ไทยต้องให้ความสำคัญระมัดระวังติดตามดูแลให้ใกล้ชิด คือ ความไม่แน่นอนของเศรษฐกิจโลก ซึ่งนายเบนเบอร์เนเก้ ประธานธนาคารกลางสหรัฐ(เฟด) ระบุไว้ ซึ่งความเห็นดังกล่าวสอดคล้องกับความเห็นของธปท.ที่เคยประเมินไว้แล้ว ประกอบด้วย 1.ความไม่แน่นอนของเศรษฐกิจสหรัฐฯ และเศรษฐกิจในกลุ่มประเทศยุโรป ซึ่งอาจจะมีการลดมาตรการกระตุ้นทางการคลังลง รวมถึงความไม่แน่นอนของทางการจีนที่ต้องการลดความร้อนแรงของเศรษฐกิจ ที่อาจมีผลให้เศรษฐกิจจีนชะลอลง ภาวะเหล่านี้อาจส่งผลต่อการเติบโตของภาคส่งออก รวมถึงการเติบโตในช่วงครึ่งหลังของไทยได้ 
ทั้งนี้ ก่อนหน้านี้ กระทรวงพาณิชย์ประกาศตัวเลขการเติบโตภาคการส่งออกและนำเข้าเดือนมิ.ย.ว่า เติบโตสูงสุดเป็นประวัติการณ์ ด้วยมูลค่าส่งออก 18,039 ล้านเหรียญสหรัฐ หรือ เพิ่มขึ้น 46.3% เมื่อเทียบกับช่วงเดียวกันปีก่อน  ซึ่งการส่งออกสินค้าสำคัญเพิ่มขึ้นในทุกหมวด ทั้งสินค้าเกษตรและอุตสาหกรรมการเกษตรเพิ่มขึ้น 33.3% แม้การส่งออกข้าวจะลดลงบ้าง เนื่องจากการแข่งขันด้านราคากับเวียดนาม ปากีสถาน และอินเดีย 
ขณะที่การนำเข้ามีมูลค่า 15,716 ล้านเหรียญสหรัฐ หรือ เพิ่มขึ้น 37.9% เมื่อเทียบกับช่วงเดียวกันปีก่อน ไทยส่งผลให้ไทยเกินดุลการค้า 2,322 ล้านเหรียญสหรัฐ